**Ilmoitus 3/2014 kirkolliskokoukselle**

**Kirkkoneuvos Huokuna**

**Asianumero 2009-00270**

**NUORTEN OSALLISUUDEN VAHVISTAMISTA KOSKEVA**

**KIRKOLLISKOKOUKSEN TOIMEKSIANTO**

Kirkolliskokous lähetti täysistunnossaan 4.11.2009 nuorten osallisuuden vahvistamista koskevan asian kirkkohallitukselle toimenpiteitä varten (yleisvaliokunnan mietintö 6/2009 edustaja-aloitteesta 6/2009). Aloitteessa esitettiin nuorten osallisuuden vahvistamista kirkossa luomalla esimerkiksi nuorten kirkolliskokous ja erillinen kuulemisjärjestelmä (nuorten kirkolliskokous).

Asiaa valmistelemaan asetettiin kirkkohallituksen virastokollegiossa 11.2.2010 työryhmä, jonka toimeksiantoon kuului myös lapsivaikutusten arviointia koskevan aloitteen (5/2009) valmistelu. Työryhmä jätti raporttinsa 6.4.2011. Raportin pohjalta oli ilmeistä, että nuorten osallisuuden vahvistaminen tai erillisen kuulemisjärjestelmän toteuttaminen nimenomaan lainsäädäntöhankkeena ei vastaa tarkoitustaan. Edustuksellinen demokratia ei ole enää nuorille tyypillinen tai suosittu vaikuttamisen muoto. Nuorille tyypillisiä vaikuttamiskanavia ovat nopeat sosiaalisen median kautta tapahtuvat mielipiteen ilmaukset. Verkkomaailma tarjoaa nopean paikallisen ja globaalin vaikuttamisen mahdollisuuden.

Työryhmän raportissaan hahmottama malli, joka edellyttäisi erillisen kuulemisjärjestelmän luomista jokaiseen seurakuntaan, tulisi seurakunnille kalliiksi ja raskaaksi toteuttaa.  Vaikka tällainen hallinnollinen uudistus tehtäisiin, ei se kuitenkaan edistäisi aloitteen varsinaista tavoitetta, osallisuuden vahvistamista.  Sen sijaan, samalla kun asiaa on edelleen pohdittu, on kirkkohallituksessa kuluneiden vuosien aikana tehty useita toimenpiteitä, jotka edistävät aloitteen tavoitteita.

Laajasti ottaen osallisuuden vahvistamisessa on kysymys työntekijöiden asennemuutoksesta. Miten osallisuus näkyy työotteessa, miten poistetaan rakenteellisia esteitä ja luodaan dialogisuutta? Näiden vuosien aikana on tapahtunut osallisuuden suhteen paljon. Merkittävimmän panoksen nuorten osallisuuden vahvistamisen edistämiseksi muodostaa kirkkohallituksen vuonna 2012 hyväksymä kehittämisasiakirja "Nuoret seurakuntalaisina", joka kokonaisuudessaan tähtää nuorten osallisuuden tukemiseen kirkossa. Asiakirja on otettu hyvin vastaan ja se on laajasti käytössä seurakunnissa. Sen lisäksi seurakuntien työntekijäkoulutuksissa on kehittäjäkoulutusta ja osallisuus on yhtenä osiona muun muassa kasvatuksen pastoraalikurssilla, ”kasvatus ja teologia” -koulutuksessa sekä dialogisuuskoulutuksessa.

Osallisuuden teemaa on tietoisesti pidetty esillä, ja erillisin artikkelein perinteisten lehtien rinnalle on kehitetyissä verkkokanavissa. Verkkoympäristöllä on nuorten äänen ja mielipiteiden esille saamisessa ja heidän kuulemisessaan merkittävä rooli.

Myös seurakuntien käytännön työssä löytämiä osallisuutta vahvistavia toimintamalleja on pidetty esillä. Hiippakunnissa on noin 100 koulutettua rippikoulukonsulttia, joiden työ myös osaltaan toteuttaa aloitteen tavoitteita.

Joka vuosi osallisuus on jossain muodossa kirkon lapsi- ja nuorisotyön neuvottelupäivien ohjelmassa ja muissa seminaareissa. Kirkon kasvatus ja perheasiat ‑yksikkö on ollut yhteistyökumppanina useissa kirkollisten järjestöjen hankkeissa, jotka ovat tähdänneet osallisuuden vahvistamiseen. Näitä ovat esimerkiksi ”Näyn ja kuulun” -hanke, Kymppivaalit sekä Tyttöjen ja poikien oikeudet kirkossa. Kymppivaalit-hankkeessa korostettiin nuorten osallisuutta edellisten seurakuntavaalien yhteydessä, jolloin 16-vuotiaat saivat äänestää ensimmäistä kertaa.

Kirkkohallituksessa seurataan myös yhteiskunnan yleistä lainsäädännön kehitystä. Lainvalmistelutyössä on päädytty nuorten kuulemisen suhteen siihen, että sitä painotetaan kuntalain sijaan nuorisolaissa. Jo nyt nuorisolaki velvoittaa kuulemaan nuoria heitä koskevassa päätöksenteossa. Monet kunnat ovat perustaneet nuorisovaltuustoja. Joissain kunnissa tämä toimii, joissakin ei juuri ollenkaan. Kokemukset ovat monenlaisia. Myös kouluissa täytyy olla nykyään oppilaskunta. Pelkkä rakenne ei mahdollista kuulemista. Näiden rakenteiden toimivuus on pitkälti kiinni viranhaltijoiden asenteesta.

Aloitteessa viitattua nuorten kirkolliskokousta hyvin lähelle tulee Nuorten Keskuksen yhdessä kirkkohallituksen kanssa järjestämä Kirkko 2020 -seminaari. Vuodesta 2004 on Kirkon nuorisopäivien yhteydessä joka toinen vuosi järjestetty Kirkko 2015 nuorten tulevaisuusseminaari. Jokaisesta seurakunnasta on kutsuttu kaksi alle 18-vuotiasta nuorta. Osallistujamäärät ovat vaihdelleet 70 ja 240 välillä. Seminaari on tarkoitus jatkossa järjestää vuosittain. Seminaarin asioita voidaan tuoda kirkolliskokouksen tietoon erilaisin tavoin.  Viime vuoden vaihteessa avattu isospankki on tullut Kirkko 2020 seminaarista edustaja-aloitteen kautta. Kymmenen henkilön mahdollisuus tehdä aloitteita hiippakuntavaltuustolle avaa mahdollisuuksia myös 2020 -seminaarin työskentelyyn.

Alkuperäisessä aloitteessa pidettiin tärkeänä, että nuorten kuuleminen olisi rakenteellisesti osa seurakunnan elämää ja hallintoa.  Kirkkohallituksen esitys kirkolliskokoukselle lapsivaikutusten arvioinnista tähtää juuri tähän. Lapsivaikutusten arviointi muodostaa esityksen mukaan laajan järjestelmän, jonka kautta nuorten ääni tulee kuulluksi seurakunnassa. Arviointi koskee alle 18-vuotiaita, joten suuri osa seurakunnan nuorista kuuluu sen piiriin. Säädösmuutoksesta riippumatta kirkkohallitus on jo julkaissut kokeilukäyttöön ohjeistuksen lapsivaikutusten arvioinnin käytännöistä. Seurakunnissa on jo toiminnassa yli 200 lapsiasiahenkilöä yli 150 seurakunnassa. Lapsiasiahenkilö varmistaa, että lasten ja nuorten näkemykset otetaan huomioon toiminnassa ja päätöksenteossa. Tämä jo varsin vakiintunut rakenne antaa hyvän pohjan myös nuorten osallisuuden vahvistamiselle.

Olemme kirkkohallituksessa edistäneet laajasti aloitteen esille tuomaa nuorten osallisuutta. Kun alkoi vaikuttaa siltä, että lainsäädäntömuutoksella ei saavuteta vastaavia hyötyjä, olemme antaneet sen odottaa. Taloustilanne seurakunnissa näyttää siltä, että jatkossa uuden erillisen edustuksellisen kuulemisjärjestelmän luominen seurakuntien hallintoon on vieläkin hankalampaa. Sen tähden ja yllä mainituista syistä emme kirkkohallituksen taholta tule valmistelemaan sellaisen toteuttamista. Katsomme, että aloitteen 6/2009 tavoitteet tulevat parhaiten toteutetuiksi monipuolisesti toiminnallisina hankkeina yhdessä yhteistyötahojen kanssa.

Helsingissä 22.4.2014

Kirkkoneuvos Pekka Huokuna